
    RAPORT SUPLIMENTAR
asupra Proiectului de lege pentru modificarea Legii nr. 115/1999 privind responsabilitatea ministerială
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  şi a fost sesizată spre dezbatere, în fond, cu Proiectul de lege pentru modificarea Legii nr. 115/1999 privind responsabilitatea ministerială  trimisă cu adresa nr. Pl-x 143/2008 din 19 iunie  2008, înregistrat cu nr. 31/244  din 19 iunie 2008.
Senatul, în calitate de primă Cameră sesizată, în şedinţa din 12.03.2008, a adoptat proiectul de lege, ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art. 75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat. 

Guvernul, prin punctul său de vedere, nu susţine adoptarea acestei propuneri legislative .
Consiliul Legislativ  a avizat favorabil iniţiativa legislativă, cu observaţii şi propuneri, conform avizului nr.1.202/ 13.09.2008. 

Iniţiativa legislativă supusă dezbaterii are ca obiect de reglementare modificarea art. 23 din Legea nr. 115/1999 privind responsabilitatea ministerială, republicată, în sensul punerii în acord a prevederilor acestuia cu Legea fundamentală, avându-se în vedere Decizia Curţii Constituţionale nr. 665/2007, prin care a fost admisă excepţia de neconstituţionalitate a dispoziţiilor art. 23 alin. (29 şi (3).
Iniţiativa legislativă supusă dezbaterii a fost examinată în şedinţa Comisiei juridice, de disciplină şi imunităţi din 15 aprilie 2008, întocmindu-se Raport de respingere a proiectului de Lege pentru modificarea Legii nr. 115/1999 privind responsabilitatea ministerială, întrucât, la data respectivă,  s-a constatat că există deja o reglementare cu acelaşi conţinut, fapt pentru care s-a apreciat că iniţiativa legislativă a rămas fără obiect. La lucrările Comisiei a luat parte, în calitate de invitat, domnul Gheorghe Mocuţa, secretar de stat în Ministerul Justiţiei.
În temeiul art.70 din Regulamentul Camerei Deputaţilor, republicat, Plenul Camerei Deputaţilor, în şedinţa din 18.06.2008 a hotărât retrimiterea proiectului de lege, Comisiei juridice, de disciplină şi imunităţi, sesizată în fond, în vederea reexaminării şi depunerii unui nou raport.   
În conformitate cu prevederile art. 61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi  au reexaminat proiectul de lege susmenţionat şi documentele care îl însoţesc, în şedinţa  din 10 februarie  2009. 
La şedinţă au fost prezenţi 22 deputaţi, din numărul total de 25 membri ai Comisiei juridice, de disciplină şi imunităţi. La lucrările Comisiei a luat parte, în calitate de invitat, doamna  Rodica Constantinovici, secretar de stat în Ministerul Justiţiei şi Libertăţilor cetăţeneşti.
 În urma dezbaterilor, membrii Comisiei au hotărât, cu unanimitate,  menţinerea Raportului iniţial de respingere a Proiectului de lege pentru modificarea Legii nr. 115/1999 privind responsabilitatea ministerială.
În raport de obiectul şi conţinutul reglementării, propunerea legislativă face parte din categoria legilor organice.

